贈鄒德年
作者：王洋
朝代：宋

paragraphs: 短檠三尺照座隅，眵昏兩目頭不梳。
丈夫功業務廣大，安用事此牛尾書。
多求舊聞助器識，欲駕萬里須舟輿。
要堅志節在專苦，積螢照夜真前車。
道鄉先生好門戶，髯季晚出充門閭。
昻昻鷄群見野鶴，炯炯虎視嗟黔驢。
如何天公不着眼，棄此異寶猶紛挐。
我知造物自有意，將騁健駿先虛徐。
金須百錬作鐘鼎，玉試三火真璠璵。
來年明光再射策，聊取髙第酬三餘。
古今人事自差别，見晚用速皆乘除。
他年雲路着鞭穩，無忘過我中田廬。